Kišš, Štefan, poslanec NR SR (2024-09-11):
Vážený pán predsedajúci, pán minister, kolegyne, kolegovia, dobré ráno všetkým. Dnes máme na stole dve opatrenia takzvaného konsolidačného balíčka, aj jeden materiál, ktorý pojednáva o tom, aký máme dlh a čo s tým chce vláda robiť, tak ja by som toto vystúpenie zarámcoval v kontexte týchto troch opatrení. V prvom rade by sme si tu všetci mali pomenovať realitu. Štátna kasa je v katastrofálnom stave, dlh stúpa, deficit verejných financií pre tento aj budúci rok je najvyšší v eurozóne, druhý najvyšší v celej Európskej únii po Rumunsku a Európska komisia nás zaradila to takzvanej procedúry nadmerného deficitu, teda medzi najhoršie hospodáriace krajiny EÚ, a sme pod takým akýmsi drobnohľadom v tomto kontexte. A verejné financie sa nachádzajú hlboko v pásme toho najväčšieho rizika udržateľnosti a výška dlhu prekročila všetky sankčné pásma, takzvané dlhové brzdy nášho ústavného zákona. Odhadovaný deficit na tento rok niekde okolo 6 % HDP, ako som spomínal, najvyšší v eurozóne, a čo teda predstavuje viac ako 7 mld. eur. No a v tejto súvislosti viete, čo o konsolidácii hovorí pán predseda koaličnej strany SNS, pán Danko? Citujem jeho víkendové vyjadrenie: „Keby som bol premiérom, presadím, aby sme si požičali oveľa viac peňazí. Kašlem na nejaké dlhy, pretože tie dlhy majú všetci na Západe, ale majú nemocnice, diaľnice, starajú sa o prisťahovalcov." Takto, my máme aj dlhy, aj nemáme nemocnice. A, bohužiaľ, takýto odborníci nám tu vládnu, konkrétne strana SNS so stranou SMER päť rokov, samotná strana SMER 13 rokov, za ten čas sme už mohli mať postavené aj cesty, aj diaľnice, aj verejný dlh pod kontrolou. Nič z toho sa nestalo. A od nástupu do tejto vlády koalícia celý rok len bezbreho míňa naše spoločné úspory. Vám nevadí, alebo si to, alebo s tým neviete, čo urobiť, ale peniaze nám idú von komínom. A my si totiž žijeme v krajine, ktorá má našliapnuté na minimálne veľmi problematickú finančnú situáciu, ak nie niečo horšie, ale to nič nebráni našim koaličným predstaviteľom v papalášizme. Zvýšili si svoje platy na dvojnásobok bez toho, aby ich zdaňovali, tak ako bežní smrteľníci, zabezpečili si doživotnú rentu pre najmladšieho dôchodcu na Slovensku, rozhádzali stámilióny na kampaň pána Pellegriniho a ešte si aj vymysleli nové ministerstvo s výhľadom na Dunaj a s najdrahším nájmom široko-ďaleko. A, samozrejme, ani nemusím spomínať neslávne známy výlet na futbal vládnym špeciálom. Avšak zdá sa ale, a tu musím aj ministrovi financií, že všetci azda okrem pána Danka už zistili, že to šetrenie našu krajinu neminie a že sa tomu nevyhneme. A teda v tej diagnostike, že sme v problémoch, sa zhodneme, avšak tu tá zhoda končí a na čom sa nezhodneme je, alebo teda vidím to na také dva základné problémy. Za prvé, vláda vyslovene klame, keď hovorí, že jednak konsolidácia sa ľudí nedotkne a takisto klame, keď hovorí, kto túto situáciu, v ktorej sme dnes, spôsobil. A všetci koaličníci, od premiéra, ministra financií, včera som o tom počul hovoriť aj predsedu strany HLAS, verklíkujú ten svoj komunikačný manuál, ako za to môže kadekto iný, len nie oni. To len jedna poznámka, pán minister a ďalší, nebola to vláda pána Ódora, ktorá spôsobila tento stav, ani to nemohla byť ona, pretože tu v parlamente v minulom volebnom období ste je zviazali ruky. To znamená, ani nemohla robiť opatrenia legislatívneho charakteru, ktoré by našu krajinu dostali do tejto situácie, tam, kde je dnes. No a keďže verklíkujete ten svoj komunikačný manuál neustále, tak opäť by som rád pripomenul, že áno, v roku 2019 – ´20 sme mali deficit 1 % a bolo to v čase ekonomickej prosperity, v Európe, všade vo vyspelom svete. V tom čase sme zároveň mali siedmy najhorší deficit v Európskej únii a 17 krajín malo prebytky. Teda v čase ekonomickej prosperity si šetrili na horšie časy. My sme to nerobili, my sme sa venovali populizmu a venovali sme sa predvolebnej kampani za vlády pána Fica a pána Pellegriniho v roku 2019 a 2020. A v tom čase nám aj vyskočila do týchto závratných, neudržateľných pásiem aj dlhodobá udržateľnosť verejných financií. Pamätám si na neslávnu tlačovku pána Pellegriniho, ktoré nás stála veľké peniaze. No a keď niekto odmieta prijať zodpovednosť za vlastné činy, tak nemôže byť ani schopný priniesť funkčné riešenia, a preto by vláda mala prestať fňukať, vyhovárať sa a začať konať. A opäť tu musím uznať ministrovi financií, počul som ho teraz po lete hovoriť trochu ráznejšie o tom, kde sme a že teda je to problém a potrebujeme s tým niečo robiť. A to ma privádza k tomu druhému problému, a to je chaos v koalícii. Tá sa nevie dohodnúť na ničom. Nevie sa dohodnúť na predsedovi Národnej rady. Pán Danko hovorí presne opačné veci ako minister financií. Zaoberáte sa absurdnosťami, hľadáte vymyslené problémy, aby ste zakryli svoju neschopnosť a svoj politický kapitál, teraz hovorím špecificky o strane SMER, využívate akurát na to, aby ste zatlačili svojho koaličného partnera HLAS, aby sa podieľal na vašich absurdnostiach. A v tomto kontexte a v tomto chaose sa vláda rozhodla, že ide šetriť. No a čo bude robiť? Bude šetriť na ľuďoch. Na zamestnancoch, zamestnávateľoch a živnostníkoch, ktorí vytvárajú na Slovensku bohatstvo a hodnoty. Jednoducho spôsob, akým to robíte, je zlý. Rozhadzujete peniaze, v tomto kontexte to šetrenie je nedostatočné, zvyšuje sa dlh a chýba vám vízia, aj politická stabilita, aby ste priniesli zmysluplné riešenia a výsledkom bude, že prevetráte peňaženky ľudí a napriek tomu nás budete ďalej zadlžovať a pridusíte ekonomiku. A ostane po vás vyšší dlh a zdemolovaná ekonomika. A mimochodom, veľa ste nám tu rozprávali o tom, ako si ctíte vlastné programové vyhlásenie. Tak explicitne ho porušujete tým, že ste v ňom povedali, že budete stabilizovať dlh, ale dnes už je teda očividné, a opäť ministerstvo financií o tom prestalo takto hovoriť, pretože je to niečo, taký ten slon v miestnosti, ktorý sa nedá obísť, na celom vašom vládnom horizonte bude dlh verejných financií rásť. Z 56 % v roku 2023 na výrazne viac ako 60 %, odhady sa líšia, vláda hovorí 62 %, Rada pre rozpočtovú zodpovednosť 67. Dlh na hlavu na každého občana je dnes 12,5-tisíc eur. Na každého, aj batoľa, aj dôchodca, keď si prerátame na počet obyvateľov, dlhuje 12,5-tisíc. To je tak asi jedno rodinné auto. A ako som spomínal, tento deficit je najhorší v eurozóne, druhý najhorší v Európskej únii. A zaujímalo by ma, či by páni ministri, alebo pán Danko povedali takej rodine v Snine s dvoma hypotékami, aby si kúpila luxusnú dovolenku, dva-tri bavoráky na kreditné karty namiesto toho, aby splácala svoje dlhy. To je kontext, v ktorom sa dnes verejné financie nachádzajú. No a za to, čo prejedáme dnes, budeme dvakrát platiť v budúcnosti. Jednak, a už som to tu spomínal, dnes platíme za takzvanú splátku dlhu 1,2 mld. eur. O tri roky to bude 2,5 mld., to znamená viac ako dvojnásobok. Môžete si predstaviť, čo za vyše miliardu by sme si mohli kúpiť. A zároveň naša riziková prirážka je vyššia ako u ostatných krajín v rovnakej situácii, v rovnakej ratingovej kategórii. V prepočte každý rok platíme o 35 mil. eur navyše len na úrokoch kvôli zlému hospodáreniu vlády. A to sú peniaze, za ktoré sme teda mohli mať nové cesty, školy aj nemocnice. (Ruch v sále.) Dúfam, že nevyrušujem. Už sme o tom hovorili, vláda nielenže klame, keď hovorí, že konsolidácia sa ľudí nedotkne, ale zasiahne peňaženky ľudí azda tým najbolestivejším spôsobom. A dnes je zjavné, a spomínal som, na tomto sa s ministrom financií zhodneme, že šetriť treba. Avšak tuná tá zhoda končí, pretože aby to malo zmysel, za prvé, nemôžme rozhadzovať tak, ako to robí táto vláda. Treba šetriť inteligentne, citlivo a tak, aby sa opatrenia v dlhodobom horizonte prejavili na pozitívnom ekonomickom raste a raste produktivity, čo prináša nové peniaze, generuje ten väčší koláč, o ktorom sme viackrát hovorili. No a toto je presne rozdiel medzi touto vládou a nami. Zatiaľ čo vláda sa chystá zvýšiť dane a odvody pre zamestnávateľov, zamestnancov, živnostníkov, my to považuje za azda najhoršiu možnú konsolidáciu, pretože jednak daňovo-odvodové zaťaženie obzvlášť nízkopríjmových ľudí je u nás mimoriadne vysoké a ďalšie zvyšovanie len ďalej brzdí ekonomiku a produktivitu. Zatiaľ čo vláda siaha po znižovaní, opäť po znižovaní príspevku do II. piliera, my by sme naopak investovali do budúcich generácií a nenechali naše deti splácať dlhy, ktoré tvoríme dnes. V II. pilieri sú dnes skoro dva milióny, je dnes skoro dva milióny sporiteľov a predošlé len doterajšie zásahy SMER-u a ich partnerov v predchádzajúcich vládach, aj tejto, z toho prvého konsolidačného balíčka už v priemere pripravili každého sporiteľa o 130 eur na budúcich dôchodkoch v dnešných cenách. Čiže kvôli týmto opatreniam dva milióny ľudí bude mať v priemere o 130 eur mesačne viac. Samozrejme ten, kto si sporí viac, to číslo bude ešte vyššie a v priemere menej, o niečo menšie číslo. A na margo dane z finančných transakcií. Tak zatiaľ čo pred mesiacom toto bola podľa pána ministra bohapustá lož, keď sme o tom hovorili na verejnosti, dnes už je to slovami premiéra aj ministra financií pravda. Idete zdaniť finančné transakcie, aj keď z toho vynecháme výbery z bankomatu, čo teda bude podľa všetkého jedna z korekcií, ktorú sa vláda chystá urobiť, aj tak to zaplatia ľudia. Vláda sa, pán minister sa inšpiroval svojimi kolegami z Maďarska, ale určite vie, že ani Orbánovi sa nepodarilo to, čo nám tuná strana SMER sľubuje, a teda, že sa to nedotkne ľudí. Pretože aj v Maďarsku sa daň z finančných transakcií nakoniec premietla do finančných produktov a na konci dňa si to musia zaplatiť ľudia, podnikatelia, živnostníci. Tí, čo tvoria hodnoty. A takéto opatrenia znamená jednak návrat doby kešu a zároveň vyháňa tie najsofistikovanejšie firmy preč zo Slovenska, pretože sa chcú vyhnúť takémuto prenasledovaniu a teda obťahovaniu hodnôt, ktoré vytvorili. No a odchod firiem do zahraničia znamená menej peňazí do rozpočtu. Tak si môžete doplniť, aké sú dôsledku pre hospodárenie krajiny. No a zatiaľ čo vláda plánuje škrtať krížom-krážom, my by sme sa riadili na základe dát. Vám ale dáta a odbornosť kazia plány. Zbavujete sa odborníkov v štátnych inštitúciách, ktorí upozorňujú na neodborné rozhodnutia alebo dbajú na efektívne hospodárenie alebo hodnotu za peniaze. A namiesto toho, aby ste zväčšovali ten pomyselný koláč, tak len ho rozdeľujete medzi seba. No ale možno by som sa pristavil a teda rokujeme o dani z cukru a dani z tabaku, tak opäť, alebo teda je tu jeden taký bod, kde by som aj ministra financií pochválil a teda ďakujem, pán minister, že ste sa inšpirovali tými lego kockami, ktoré nám pripravila Ódorova vláda, a napriek tomu politickému hejtu na ne vy dobre viete, že tam je viacero zmysluplných opatrení a dá sa nimi inšpirovať. A dalo by sa nimi inšpirovať viacej, ale to, čo ste doteraz predstavili zatiaľ, ani zďaleka nestačí. No a ten základný rozdiel je, že my si predstavuje konsolidáciu inak. Taká, ktorá jednak prináša systematické riešenia, naopak znižuje daňovo-odvodové zaťaženie práce a hľadá tie peniaze na výdavkoch a na zefektívnení hospodárenia štátu a hľadá hodnotu za peniaze, teda všade, kde sa dá a prináša pomoc adresne pre tie najzraniteľnejšie skupiny, a teda pre tých, čo to potrebujú. No a len tak mimochodom taká jedna odbočka, nejako sa zabudlo na plán obnovy. V januári sme počuli od pána podpredsedu vlády Kmeca, že už len malé technikálie a miliarda príde. V júli pán minister Kaliňák vtedy v pozícii zastupujúceho premiéra s ďalšími členmi vlády nás informovali, že všetko je vybavené, peniaze nám Európska komisia schválila. Prešli ďalšie dva mesiace, dokopy deväť mesiacov, a už ste videli na účte tú miliardu z plánu obnovy? Mám za to, že nie. A zaujímalo by ma, či vám nechýba v rozpočte. A to už nehovorím o piatej platbe, ktorú mimochodom, ak vláda nestihne pripraviť, čo teda zatiaľ tomu nič nenasvedčuje, ale kiežby sa to zmenilo teda veľmi rýchlo, ak vláda nestihne sprocesovať piatu platbu, tak o ňu určite prídeme. Pretože tak je postavená legislatíva EÚ, európske zákony, ktoré teda asi nemôžte len tak zmeniť v parlamente, ako to často predvádzate tuto v Národnej rade. No a na záver, pravda je taká, že vláda mala zatiaľ odvahu na to, aby sa postarala o svojich ľudí, ale na to, aby prijala aj nepopulárne opatrenia, ale absolútne kľúčové na to, aby sme sa na Slovensku mali lepšie, na to ich odvaha zatiaľ nestačila, tak chcem len na záver vyjadriť nádej, že sa chopíte kormidla, pán minister, a vyvediete verejné financie z problémov, v ktorých sa nachádzajú a do ktorých sa dostali kvôli 13-ročnému vládnutiu strany SMER. A čo sa týka našej pozície k týmto dvom predkladaným zákonom, my sme konštruktívna opozícia, podporíme aj dobré návrhy, aj keď budú nepopulárne, ale veci sa dejú v kontexte. Nemôžeme podporiť takýto chabý pokus o ozdravenie verejných financií v kontexte rozhadzovačiek, ktoré predvádzate, ktoré som spomínal. Ak prinesiete rozumný konsolidačný balík, na ktorý netrpezlivo čakáme už skoro rok, my sme pripravení o ňom diskutovať a podporiť ho aj v Národnej rade. Držím vám v tom palce, pán minister. Ďakujem pekne.